প্রথমেই বলে রাখি, কোহলিহীন ভারতের লড়াইটা একটু কঠিনই হয়ে গিয়েছে। তবে ম্যাচটা এখনও ৫০-৫০। আজ, সোমবার প্রথম দু’ঘণ্টায় অস্ট্রেলীয় বোলারদের শাসনটা ঋদ্ধিমান সাহা এবং রবীন্দ্র জাডেজা সামলে নিতে পারলে ম্যাচের রং পাল্টে যেতে পারে। আমার ধারণা, ওরা সেই লড়াইটা করতে পারবে।
তবে রবিবার ভারতীয় দলের ব্যাটিংটা দেখে মন কিন্তু ভরেনি। বিশেষ করে, কে এল রাহুলের পুল শট করতে গিয়ে উইকেট ছুড়ে দিয়ে আসার দৃশ্যটা দেখে আমি অত্যন্ত বিরক্ত। প্রথমত দ্বিতীয় দিনের শুরু থেকে জস হ্যাজলউড এবং প্যাট কামিন্স গতির সঙ্গে বাউন্সকে ব্যবহার করে ভারতীয় ব্যাটসম্যানদের শট নিতে প্রলুব্ধ করছিল। ক্রিকেটে এটা খুবই পরিচিত ট্যাকটিক্স। কিন্তু উইকেটে থিতু হয়ে যাওয়ার পরেও রাহুল কেন কামিন্সের বলে পুল করতে গেল, সেটা কিন্তু আমার কাছে স্পষ্ট নয়।
প্রথমত ওর টাইমিংটা ঠিক ছিল না। মুখটা কিছুটা নিচুই হয়ে গিয়েছিল। বল তো ওর ব্যাটের কাণায় লেগে কভারে দাঁড়িয়ে থাকা ডেভিড ওয়ার্নারের হাতে জমা পড়ে গেল! কোনও সেট ব্যাটসম্যান যে এত ক্যাজুয়াল শট নিয়ে আউট হওয়ার ধৃষ্টতা দেখাতে পারে, সেটা রাহুলকে না দেখলে বিশ্বাস হতো না! দ্বিতীয়ত রাহুলের কি এটা মাথায় ছিল না যে, এই টেস্টে বিরাট কোহলি নেই। ফলে আরও বেশি দায়িত্ব নিয়ে খেলতে হবে। প্রথম ইনিংসে ভাল একটা লিড না নিতে পারলে সিরিজ জয়ের স্বপ্ন অপূর্ণ থাকতে পারে!
স্মৃতি একটু ঝালিয়ে নিলে দেখবেন, পুণেতে প্রথম টেস্টেও প্রথম ইনিংসে একইভাবে ও উইকেট ছুড়ে দিয়েছিল। কাঁধে চোট নিয়ে স্টেপ আউট করে স্টিভ ও’কিফ’কে পুল করতে গিয়ে ধরা পড়েছিল ওয়ার্নারের হাতেই। তাহলে তো রবিবারের সেই একইভাবে আউট হওয়ার ঘটনাকে দুর্ঘটনা বলা যেতে পারে না। বিষয়টা হল আত্মসমীক্ষার। আন্তর্জাতিক মঞ্চে এই ভুলগুলো না কাটিয়ে উঠলে দল থেকে  ছিটকে যেতেও বেশি সময় লাগবে না। 
ধর্মশালার উইকেটে বল ঘুরছে। বাকি তিনদিনে উইকেট আরও ‘ড্রাই’ হবে। বলও ঘুরবে। এই অবস্থায় ঋদ্ধি এবং জাডেজা জুটি যদি দলকে কমপক্ষে ১৫০ রানের লিড দিতে পারে, তবে অ্যাডভান্টেজ ভারত। আর সেটা না হয়ে অস্ট্রেলিয়া যদি পাল্টা আক্রমণে ভারতকে ২৭০-৮০’র মধ্যে থামিয়ে দিয়ে পাল্টা ২০০-২৫০ রানের লিড নেয়, তাহলে কোহলিহীন ভারতীয় দলকে পড়তে হবে বিরাট চ্যালেঞ্জের মুখে!